Document ID: 32010D0669

РЕШЕНИЕ НА СЪВЕТА
от 27 септември 2010 година
относно позицията, която да бъде взета от Европейския съюз в Съвместния съвет Карифорум-ЕС, създаден със Споразумението за икономическо партньорство между държавите от Карифорум, от една страна, и Европейската общност и нейните държави-членки, от друга страна, по отношение на изменението на приложение IV към Споразумението чрез включване на задълженията, поети от Бахамската общност
(2010/669/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
като взе предвид предложението на Европейската комисия,
като има предвид, че:
(1)
Споразумението за икономическо партньорство между държавите от Карифорум, от една страна, и Европейската общност и нейните държави-членки, от друга страна (1) („Споразумението“), беше подписано на 15 октомври 2008 г. и се прилага временно от 29 декември 2008 г.
(2)
В член 63 от Споразумението се предвижда преговорите по списъка с поетите от Бахамската общност задължения в сферата на услугите и инвестициите да бъдат приключени не по-късно от шест месеца след подписването на Споразумението.
(3)
Тези преговори приключиха успешно на 25 януари 2010 г.
(4)
Резултатите от тези преговори следва да бъдат вписани в решение на Съвместния съвет Карифорум-ЕС, създаден със Споразумението.
(5)
Следователно Съюзът следва да вземе в Съвместния съвет Карифорум-ЕС позицията, дадена в проекта на решение, приложен към настоящото решение,
ПРИЕ НАСТОЯЩОТО РЕШЕНИЕ:
Член единствен
Позицията, която да бъде взета от Европейския съюз в Съвместния съвет Карифорум-ЕС, създаден със Споразумението за икономическо партньорство между държавите от Карифорум, от една страна и Европейската общност и нейните държави-членки, от друга страна, по отношение на изменението на приложение IV към Споразумението, се основава проекта на решение на Съвместния съвет Карифорум-ЕС, приложен към настоящото решение. Формални промени в посочения проект на решение, които не го засягат по същество, могат да бъдат договорени, без да е необходимо да се изменя настоящото решение.
Съставено в Брюксел на 27 септември 2010 година.

Labels: 18
5